DA bly oor vlak 1, kap regering oor entstof  DA-leier John Steenhuisen. (Foto: Armand Hough/ANA) Die DA het pres. Cyril Ramaphosa se aankondiging dat die land nie na ŉ strenger inperkingsvlak gaan terugkeer nie verwelkom. “Dit wil voorkom asof lesse oor die ondoeltreffendheid en vernietigende effek van inperkings uiteindelik geleer is, al is dit nege maande te laat,” het John Steenhuisen, DA-leier, gesê. Hy het Ramaphosa se beroep dat alle Suid-Afrikaners hul deel moet doen om die virus te bekamp, herhaal. Beduidende gedragsveranderinge is volgens hom steeds die beste wapen om nie net die verspreiding van infeksies te bekamp nie, maar ook om te voorkom dat ander mediese traumagevalle ons hospitale oorweldig. “Landsburgers moet ŉ groter rol speel in hierdie poging om gedrag te verander, maar waar dit nie gebeur nie moet ons verhoogde wetstoepassing kry om toe te sien dat die wette en regulasies nie geminag word nie. Hierdie gedragsverandering moet ook geld vir sosiale byeenkomste gedurende hierdie vakansietyd.” Steenhuisen sê hoewel die land op vlak 1 bly, wat binnenshuise byeenkomste van tot 250 mense moontlik maak, sal sulke groot byeenkomste uiters onverantwoordelik wees gegewe alles wat ons nou weet oor die verspreiding van die virus. “Getalle en noue kontak is belangriker as enigiets anders, dus moet dit ŉ vakansieseisoen met ŉ verskil wees. Mense moet enige sosiale kontak tot die minimum beperk, op ŉ klein skaal en buite waar moontlik.” Rakende die Nelson Mandelabaai-metro wat as ŉ brandpunt geïdentifiseer is en aan strenger beperkings onderhewig sal wees, het Steenhuisen ŉ beroep op Ramaphosa gedoen om behoorlik in te gryp by die situasie deur te verseker dat die nodige gesondheidsorgkapasiteit beskikbaar gemaak word. “Dit moet onder meer behels dat die kapasiteit by bestaande hospitale vir Covid-spesifieke gebruik verhoog word, asook die voorsiening van tydelike veldhospitale met die nodige personeel.” Die regering moet ook alles in sy vermoë doen om te verseker dat Suid-Afrika toegang het tot dieselfde beskerming as die res van die wêreld. “Dit moes begin het deur ŉ plek aan die voorkant van die tou vir Covid-entstowwe te verseker. Ongelukkig het ons regering ŉ gemors daarvan gemaak deur die sperdatum vir die eerste betaling in die Covax-inentingsinisiatief te mis. Dit beteken dat ons nou weer in die ry moet val, en Suid-Afrikaners dalk nog langer sal moet wag voordat ons ŉ entstof kry.” Steenhuisen meen dit is onaanvaarbaar en dat die regering die land ŉ gedetailleerde en eerlike verduideliking verskuldig is van wat presies verkeerd geloop het. “Dit is noodsaaklik dat die betaling dié week nog gemaak word sodat ons ons plek in die ry kan bespreek.”